Det Økonomiske og Sociale Udvalgs udtalelse om "Kommissionens forslag til Europa-Parlamentets og Rådets direktiv om 24. ændring af Rådets direktiv 76/769/EØF om begrænsning af markedsføring og anvendelse af visse farlige stoffer og præparater (pentabromodiphenylether)"

(2001/C 193/05)

Rådet for Den Europæiske Union besluttede den 12. februar 2001 under henvisning til EF-traktatens artikel 95 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Det Indre Marked, Produktion og Forbrug, som udpegede Sergio Colombo til ordfører. Sektionen vedtog sin udtalelse den 10. april 2001.

Det Økonomiske og Sociale Udvalg vedtog på sin 381. plenarforsamling af 25.-26. april 2001, mødet den 25. april 2001, med 65 stemmer for og en stemme hverken for eller imod følgende udtalelse.

1. Direktivforslagets formål

1.1. Det foreliggende forslag om ændring af direktiv 76/769/EØF(1) sigter mod at indføre harmoniserede bestemmelser for markedsføring og anvendelse af pentabromodiphenylether (pentaBDE).

1.2. Forslaget sigter mod at beskytte menneskers helbred og miljøet ved at forbyde anvendelse og markedsføring af produkter, der indeholder pentaBDE.

2. Baggrund

2.1. PentaBDE er et bromholdigt flammehæmmende stof, som næsten udelukkende anvendes ved fremstilling af fleksibelt polyurethanskum til møbler og polstring. Det anvendes endvidere - omend i begrænset omfang - som flammehæmmende tilsætningsstof i epoxy- og fenolharpiks, umættet polyester og tekstiler.

2.2. Til fremstilling af fleksibelt polyurethanskum anvendes også andre flammehæmmende stoffer, som er taget i brug, efter at EU og medlemsstaterne har indført restriktioner vedrørende anvendelsen af pentaBDE. Det mest anvendte stof er tris(2-klor-1-methylethyl)fosfat, der figurerer på den fjerde prioriterede risikovurderingsliste.

2.3. Miljørisikooplysningerne viser høje koncentrationer af pentaBDE i fisk og regnorme på steder i nærheden af, hvor der fremstilles polyurethanskum.

2.4. Sundhedsrisikoen for mennesker, der er vurderet i overensstemmelse med EF-forordning 793/93/EØF(2), er uklar, fordi der mangler oplysninger om sundhedsvirkningerne, især for personer, der er udsat for pentaBDE på arbejdspladsen. Selv om der findes visse oplysninger om disse arbejdere (om tilstedeværelsen af chloracne), er det vigtigt at foretage en nærmere undersøgelse af pentaBDE's virkning ved optagelse gennem huden.

2.5. Visse toksicitetsundersøgelser på dyr viser i øvrigt alvorlige stofskifte- og leverforstyrrelser, og andre dyreforsøg peger på, at pentaBDE er biologisk akkumulerbart i fedtvævet.

2.6. Der er endvidere påvist pentaBDE i modermælk, men såvel kilden til som toksikokinetikken ved denne eksponeringsgrad er fortsat ukendt. Der er derfor behov for yderligere toksicitetsundersøgelser.

3. Generelle bemærkninger

3.1. På baggrund af den risikovurdering, der anbefales i EF-forordning 793/93/EØF, i overensstemmelse med det forsigtighedsprincip, som Fællesskabet har vedtaget, under hensyn til høringen og de positive tilkendegivelser fra erhvervslivet og øvrige berørte interessegrupper, og i betragtning af pentaBDE's potentielt store risiko for menneskers helbred og miljøet er ØSU enig med Kommissionen i at begrænse markedsføringen, anvendelsen og salget af produkter, der indeholder dette stof.

3.2. I betragtning af den begrænsede viden om virkningerne på menneskers sundhed opfordrer ØSU endvidere Kommissionen til at iværksætte epidemiologiske undersøgelser til overvågning af helbredet hos arbejdstagere, der igennem arbejdslivet kommer i berøring med pentaBDE, særligt med henblik på at undersøge effekten af den biologiske akkumulering i fedtvævet.

3.3. Under henvisning til den bekymring, som Den Videnskabelige Komité for Toksicitet, Økotoksicitet og Miljø (CSTEE) giver udtryk for, og på baggrund af oplysningerne om brystbørns udsættelse for pentaBDE efterlyser ØSU desuden et videnskabeligt undersøgelsesprogram med henblik på at afdække og vurdere behovet for yderligere risikobegrænsende foranstaltninger.

3.4. Selv om risikovurderingen af octabromodiphenylether (octaBDE), der omtales i afsnit 5), endnu ikke er tilendebragt, opfordrer ØSU Kommissionen til at undersøge, om det er muligt også at anvende forsigtighedsprincippet i forbindelse med dette stof.

Bruxelles, den 25. april 2001.

Göke Frerichs

Formand for

Det Økonomiske og Sociale Udvalg

(1) EFT L 262 af 27.9.1976, s. 201-203.

(2) EFT L 224 af 3.9.1993, s. 34.